Euroopan parlamentin ja neuvoston asetuksen (EU) N:o 1308/2013 94 artiklan 1 kohdan d alakohdassa tarkoitetun yhtenäisen asiakirjan sekä tuote-eritelmän julkaisutietojen julkaiseminen erään viinialan nimityksen osalta

(2022/C 397/12)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1308/2013 (1) 98 artiklassa tarkoitetulla tavalla kahden kuukauden kuluessa tästä julkaisemisesta.

YHTENÄINEN ASIAKIRJA

”Terras do Navia”

PGI-ES-02787

Hakemuksen jättöpäivä: 23.7.2021

1. Rekisteröitävä nimi

Terras do Navia

2. Maantieteellisen merkinnän tyyppi

SMM – suojattu maantieteellinen merkintä

3. Rypäletuotteiden luokat

1. Viini

4. Viinin/viinien kuvaus

1. valkoviini

LYHYT KIRJALLINEN KUVAUS

Viinit ovat yleensä raikkaita ja pehmeitä suussa, selkeitä ja kirkkaita, ja niissä on voimakkaita aromeja, mikä antaa hyvän tuntuman rypäleistä, joista ne on valmistettu. Viinin alkoholipitoisuus on kohtuullinen, aromit ovat kukkaisia ja hedelmäisiä, ja happamuus on tasapainoista.

Valkoviinit ovat keltaisia, ja niissä on vihertäviä vivahteita. Niissä on voimakkaita kukkien ja kypsien tuoreiden hedelmien aromeja, ne ovat hyvärakenteisia, runsaita ja raikkaita suussa, ja niissä on sitrushedelmien vivahteita.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 11,5 Vähimmäishappopitoisuus 5,0 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 17,9 Kokonaisrikkidioksidipitoisuus enintään (milligramma/l) 200

2. Punaviinit

LYHYT KIRJALLINEN KUVAUS

Viinit ovat yleensä raikkaita ja pehmeitä suussa, selkeitä ja kirkkaita, ja niissä on voimakkaita aromeja, mikä antaa hyvän tuntuman rypäleistä, joista ne on valmistettu. Viinin alkoholipitoisuus on kohtuullinen, aromit ovat kukkaisia ja hedelmäisiä, ja happamuus on tasapainoista.

Punaviinit ovat väriltään melko punaisia tai syvän punaisia, ja niissä on violetteja vivahteita. Niissä on kypsien hedelmien aromeja (karhunvatukkaa, kirsikkaa, lännenmansikkapuun hedelmää ja karpaloa) ja pääasiassa punaisten hedelmien makua sekä hieman tanniinisia jälkimakuja. Alkoholipitoisuuden ja happamuuden välinen hyvä tasapaino tekee näistä viineistä sopivia puutynnyreissä kypsytettäviksi.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 10 Vähimmäishappopitoisuus 5,0 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 17,9 Kokonaisrikkidioksidipitoisuus enintään (milligramma/l) 150

5. Viininvalmistusmenetelmät

a. Olennaiset viininvalmistusmenetelmät

1.

Viljelykäytäntö

Rypäleet on kerättävä koreihin tai muihin astioihin, jotka toimivaltainen viranomainen on hyväksynyt.

2.

Erityinen viininvalmistusmenetelmä

Viinin enimmäistuotanto on 68 litraa 100 kilogrammaa rypäleitä kohti.

b. Enimmäistuotokset

1. VALKOISET LAJIKKEET

10 000 kg rypäleitä hehtaaria kohden

2.

68 hehtolitraa hehtaaria kohden

3. PUNAISET LAJIKKEET

8 000 kg rypäleitä hehtaaria kohden

4.

54,40 hehtolitraa hehtaaria kohden

6. Rajattu maantieteellinen alue

Viinien valmistuksessa saa käyttää ainoastaan rypäleitä tuotanto- ja jalostusalueella sijaitsevilta viinitarhoilta, joilla maaperä soveltuu rypäleiden tuotantoon. Alue on seuraavanlainen: A Fonsagradan kunnassa seuraavat kylät: Cereixido, Lamas de Moreira, Monteseiro, San Martiño de Suarna, Vilabol de Suarna ja Vilar da Cuiña; Navia de Suarnan kunnassa seuraavat kylät: A Pobra de Navia, Barcia, Castañedo, Muñís, Mosteiro ja A Ribeira; sekä Negueira de Muñizin kunnan koko alue. Alue sijaitsee kokonaisuudessaan Lugon maakunnassa Galician itsehallintoalueella.

Galician itsehallintoalueen oikeusjärjestyksessä kylät (parroquias) ovat alueellisia yksiköitä, joista kunnat muodostuvat. Niiden karttarajat ovat tarkkoja ja vakiintuneita.

7. Pääasiallinen rypälelajike / pääasialliset rypälelajikkeet

ALBARÍN BLANCO – BRANCO LEXÍTIMO

ALBARIÑO

BRANCELLAO

BRUÑAL – ALBARÍN TINTO

CAÍÑO BLANCO

CAÍÑO TINTO

GODELLO

LOUREIRA – LOUREIRO BLANCO

LOUREIRO TINTO

MENCÍA

MERENZAO – MARÍA ORDOÑA

TORRONTÉS

TREIXADURA

8. Yhteyden/yhteyksien kuvaus

Tämän maantieteellisen merkinnän rekisteröintihakemus perustuu viinien erityislaatuun, joka liittyy maantieteelliseen tuotantoympäristöön, kuten jäljempänä kuvataan.

Rajatun alueen ilmasto voidaan luokitella meri-ilmastoksi, joka on siirtymässä kohti Välimeren ilmastoa ja jossa vuotuiset keskilämpötilat ovat alhaiset. Heinä- ja elokuu ovat lämpimimmät kuukaudet. Niiden keskilämpötila on 21 °C, ja lämpötilassa on huomattavia eroja yön ja päivän välillä. Kesät ovat erityisen kuivia, joten ilmasto on muuttumassa enemmän Välimeren ilmastoksi, mistä on osoituksena lännenmansikkapuun ja korkkipuun kaltaisten lajien runsas esiintyminen. Tammikuu on kylmin kuukausi, ja sen keskilämpötila on 7,5 °C. Lähimpien sääasemien mukaan vuotuinen sademäärä 450 metrin korkeudella merenpinnasta on 650 millimetriä.

Rajatulla alueella lähes koko viininviljelyalue sijaitsee 200–500 metriä merenpinnasta, yli 1 000 metrin korkeudella merenpinnasta olevien vuorten keskellä. Pääasiassa etelä- ja lounaissuuntaisia viinitarhoja suojaavat Ancaresin, Urían ja Acebon vuoristojen rinteet pohjoisessa. Vuoristot muodostavat merkittävän esteen merituulille.

Suurin osa maaperästä on kohtuullisen hapanta ja vettä läpäisevää. Maaperän vedensitomiskyky on heikko, eikä sen ylimmässä kerroksessa ole paljoakaan orgaanista ainesta. Suurin osa on vanhaa maaperää, joka on riittävän syvää ja saa hyvin auringonvaloa, minkä vuoksi se soveltuu viininviljelyyn.

Geologisesti Navian valuma-alue koostuu varhaispaleotsooiselta kaudelta peräisin olevista metasedimenteista, joista suurin osa on hiekkakiveä ja liusketta. Litologinen kasvualusta koostuu herkyniseltä kaudelta peräisin olevista liuskekivi-, kvartsiitti- ja graniittikalliopaljastumista sekä osittain metamorfoituneista sedimenttikivistä. Maaperässä on kohtuullisen paljon karkeita aineksia, joten se läpäisee hyvin vettä ja sitä on helppo muokata. Maaperä on rakenteeltaan kevyttä, yleisimmät tyypit ovat hiuemaa ja hiekkapitoinen hiesu, ja se läpäisee vettä hyvin ja on riittävä kuohkeaa.

Viinit ovat yleensä selkeitä ja kirkkaita, raikkaita ja pehmeitä, ja niissä on kukkaisia ja hedelmäisiä aromeja. Niiden kohtalainen alkoholipitoisuus on tasapainossa hapokkuuden kanssa. Valkoviinit ovat keltaisia, ja niissä on vihertäviä vivahteita. Niissä on selkeitä kukkien ja kypsien tuoreiden hedelmien aromeja, ne ovat hyvärakenteisia, runsaita ja raikkaita suussa, ja jälkimaussa on sitrushedelmien vivahteita. Punaviinit ovat väriltään melko punaisia tai syvän punaisia, ja niissä on violetteja vivahteita. Niissä on kypsien hedelmien aromeja ja pääasiassa punaisten hedelmien makua sekä hieman tanniinisia jälkimakuja.

Näissä viineissä näkyy hyvin alueen lämpötilan, sademäärän ja kasvuolosuhteiden vaikutus. Myös inhimillisellä tekijällä on merkitystä, ja sitä voidaan kuvata seuraavasti:

— Viiniköynnökset istutetaan aloille, jotka saavat runsaasti auringonvaloa ja joilla maaperä on lämmintä ja läpäisevää sekä sisältää vähän orgaanista ainesta, mikä on luonteenomaista tälle maantieteelliselle alueelle. Perinteisesti kasvatuksessa ja leikkauksessa on käytetty matalaa goblet-leikkausta. Tämä yhdessä puutukien ja kohtalaisen istutustiheyden kanssa antaa köynnöksille mahdollisuuden sopeutua paremmin paikalliseen ympäristöön. Viinit ovatkin tasapainoisia ja sopusointuisia, erityisen aromaattisia ja hyvin säilyviä.

— Käytetään paikallisesti mukautettuja kotoperäisiä lajikkeita, joita kaikkia viljellään harvoin muilla viininviljelyalueilla. Erityisesti on mainittava Branco Lexítimo, koska se saavuttaa täyden potentiaalinsa tällä alueella. Sen tasapainoinen happoisuus ja alkoholipitoisuus sekä terpeenien runsaus antavat valkoviineille niiden intensiivisyyden ja aromaattisen laadun. Punaisten lajikkeiden joukossa erottuu Merenzao, vaikkei sitä viljelläkään suurella alalla. Sijainnin ansiosta se voi saavuttaa täyden potentiaalinsa: Tuotetut viinit ovat intensiivisen värisiä ja säilyttävät hienostuneisuutensa. Happopitoisuus on erittäin vakaa, ja omenahappo ja viinihappo ovat hyvin tasapainossa. Lisäksi alkoholipitoisuus on sopiva ja antosyaaneja on paljon.

— Sadonkorjuuhun käytetään koreja tai muita astioita, jotka toimivaltainen viranomainen on hyväksynyt. Tämä on välttämätöntä, jottei rypäleiden laatu heikkenisi viinitilalta viininvalmistamoon kuljetuksen aikana, ja pienennetään hallitsemattoman maseroinnin tai käymisen riskiä, joka vaikuttaisi viinien aistinvaraisiin ominaisuuksiin.

Luonnollisen kasvuympäristön vaikutuksesta on syytä mainita alueen meri-ilmasto, joka on siirtymässä kohti Välimeren ilmastoa. Kesät ovat erityisen kuivia, ja yö- ja päivälämpötilojen välillä on huomattavia eroja. Tämä vaikuttaa suoraan sekundaaristen aineenvaihduntatuotteiden kertymiseen. Tällaisia aineenvaihduntatuotteita ovat fenoliyhdisteet ja haihtuvat yhdisteet, jotka ovat mukana muokkaamassa rypäleiden ja viinin väriä, aromeja ja makua ja siten myös niiden laatua.

Lisäksi kasvukauden aikana lämpötilat ovat tällä alueella suhteellisen korkeat, koska auringonvaloa saadaan paljon, mikä vaikuttaa erittäin myönteisesti fotosynteesiin, joka puolestaan lisää rypäleiden sokeripitoisuutta. Alueelle on myös ominaista huomattava lämpötilojen vaihtelu, joka helpottaa antosyaanien ja terpeenien kertymistä rypäleeseen.

Valon määrä ja rinteiden suunta ovat ratkaisevan tärkeitä, koska ne mahdollistavat viiniköynnösten viljelyn vaikeissa ilmasto-oloissa ja parantavat sadon laatua. Asianomaisella maantieteellisellä alueella rinteiden suuntaus etelään ja lounaaseen on ihanteellinen rypäleiden ja viinin laadun kannalta. Lisäksi vuorilla on myönteinen vaikutus, sillä ne suojaavat aluetta merituulilta.

Viiniköynnösten viljelykorkeus on niin ikään tärkeä, sillä sijainti korkealla liittyy ilman alhaiseen lämpötilaan, joka vaikuttaa rypäleiden fenolikypsyyteen.

Maaperän kannalta olosuhteet viiniköynnösten viljelylle ovat ihanteelliset, sillä maaperä on syvää ja vettä hyvin läpäisevää, kohtalaisen hedelmäistä ja vedenpidätyskyvyltään kohtalaista, mikä vastaa alueen olosuhteita. Maaperä on myös hapanta, ja alueella viljellyt köynnöslajikkeet soveltuvat hyvin tämäntyyppiseen maaperään.

Yhteenvetona voidaan todeta, että alueen viinien erityisominaisuudet johtuvat vuosisatoja vanhasta paikallisten viininviljelijöiden asiantuntemuksesta. Viljelijät ovat vuosien mittaan valinneet tähän luonnonympäristöön parhaiten soveltuvat köynnöslajikkeet ja kehittäneet sopivimmat viljelytekniikat. Tämän suojatun maantieteellisen merkinnän köynnöslajikkeet, joita on perinteisesti viljelty tuotantoalueella mutta joita viljellään paljon harvemmin muilla viininviljelyalueilla, antavat niistä valmistetuille viineille erityisiä laatuominaisuuksia ja muita erityisominaisuuksia. Useat kyseisistä lajikkeista tehdyt tutkimukset ovat osoittaneet, että lajikkeilla on suuri aromaattinen potentiaali, jolle ovat ominaisia terpeenit, erityisesti valkoisissa lajikkeissa.

9. Olennaiset lisäedellytykset

Oikeudellinen kehys:

Kansallinen lainsäädäntö

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Viinit on tuotettava ja pullotettava rajatulla maantieteellisellä tuotantoalueella. Viinin kuljettaminen ja pullottaminen viininvalmistusalueen ulkopuolella vaarantaisi viinin laadun, koska viini voi altistua hapetus-pelkistysreaktiolle, lämpötilan vaihteluille ja muille vaikutuksille. Mitä kauemmas viini kuljetetaan, sitä suurempi riski on. Pullotus tuotantoalueella säilyttää tuotteen ominaisuudet ja sen laadun. Kun otetaan huomioon paikallisten tuottajien vuosien mittaan saama kokemus ja kehittämä syvällinen tietämys viinien erityisominaisuuksista, viinit on tarpeen pullottaa alkuperäalueella ja säilyttää näin kaikki niiden fyysiset, kemialliset ja aistinvaraiset ominaisuudet.

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Jokainen pullo on varustettava valvontaviranomaisen numeroimalla sertifiointietiketillä, joka on kiinnitettävä pulloon viininvalmistamossa. Merkinnässä on oltava maantieteellisen merkinnän tunnus.

Linkki tuote-eritelmään

https://mediorural.xunta.gal/sites/default/files/produtos/en-tramitacion/Pliego-Condiciones-Terras-do-Navia-mayo_2022.pdf

(1) EUVL L 347, 20.12.2013, s. 671.